Video: Dxx qalbaki pul tayyorlayotgan uyushgan guruhni qo'lga oldi

Davlat xavfsizlik xizmati xodimlari tomonidan boshqa huquqni muhofaza qiluvchi idoralar bilan hamkorlikda o'tkazilgan tezkor-qidiruv tadbirlari natijasida qalbaki pul tayyorlash va muomalaga chiqarish bilan shug'ullangan jinoiy guruh faoliyatiga chek qo'yildi.
xususan, Chirchiq shahrida yashovchi, 1991 yilda tug'ilgan muqaddam sudlangan fuqaro Buxoro shahriga borib, 10 million 100 ming so'm miqdoridagi qalbaki milliy valyutani 600 dollarga sotayotgan vaqtida ushlangan.
Shundan so'ng tezkor tadbir davom ettirilib, uning jinoiy sherigi, Guliston shahrida istiqomat qiluvchi, 1995 yilda tug'ilgan fuqaro ushbu 600 dollarni qabul qilib olgan vaqtida ushlangan hamda uning yashash manzilida 2 million 150 ming so'm miqdorida qalbaki banknotlar borligi aniqlanib, protsessual tartibda rasmiylashtirib olingan. Surishtiruv harakatlari davomida qalbaki pullar aslida Andijon shahrida tayyorlanishi ma'lum bo'lgan.
Dastlab Andijon shahrida yashovchi, 1990 yilda tug'ilgan shaxs o'zining “Damas” rusumli avtomashinasida 3 million 200 ming so'm miqdoridagi 64 dona 50 ming so'mlik qalbaki banknotlarni olib ketayotgan vaqtida qo'lga olingan.

So'ngra ushbu qalbaki pullarni tayyorlovchi 1987 yilda tug'ilgan fuqaroning uyidan pul tayyorlashda kerak bo'ladigan buyumlar hamda 14 million 550 ming so'm miqdoridagi qalbaki pullar ashyoviy dalil sifatida olingan.
Ta'kidlanishicha, jinoiy guruh umumiy miqdorda 300 million so'mdan ortiq qalbaki pullarni tayyorlab, Andijon, Namangan va Farg'ona viloyatlari hamda Toshkent shahrida muomalaga kiritishga ulgurgan. Hozirda mazkur shaxslarga nisbatan Jinoyat Kodeksining 176-moddasi bilan jinoyat ishi qo'zg'atilib, tergov harakatlari olib borilmoqda.
Avvalroq Navoy viloyati Karmana tumanida rangli printerda chop etilgan qalbaki pullardan foydalanganlar qo'lga olingandi. Shuningdek, Toshkentda saqich sotib olish uchun 6300 dollar qalbaki puldan foydalangan erkak ushlangani hamda Toshkentda qalbaki 800 dollarni 500 dollarga sotayotgan erkak qo'lga tushgani xabar qilingan.